|  |
| --- |
|  |

# Opdateret vejledning til udfyldelse af skabelon til henvisningsbrev

KL har i dialog med Udlændinge- og Integrationsministeriet udarbejdet en skabelon til henvisningsbrev til udlændinge, der af kommunen henvises til danskuddannelse.

Målgruppen for skabelonen til henvisningsbrev er afgrænset til såkaldte S-kursister, dvs. udenlandske arbejdstagere, internationale studerende, au pairs mv., der skal tilbydes et introduktionsforløb efter integrationsloven.

Henvisningsbrevet skal således ikke anvendes i forhold til flygtninge og familiesammenførte, der skal tilbydes et selvforsørgelses- og hjemrejseprogrammet eller introduktionsprogram, og hvor henvisningen sker som led i udarbejdelsen af en kontrakt.

S-kursister har ret til danskuddannelse i op til 5 år. De 5 år regnes fra det tidspunkt, hvor kommunen har sendt henvisningsbrevet til borgeren. Det er dermed henvisningsdatoen på brevet til udlændingen, der er afgørende for beregning af den 5-årige periode og udgør dokumentation for, at uddannelsesperioden er trådt i kraft.

Indtil 1.juli 2022 var S-kursister omfattet af en klippekortmodel, hvor de kunne modtage danskuddannelse i op til 3,5 år inden for en tidsramme på 5 år. Disse regler er nu afskaffet.

S-kursister som allerede er i gang med klippekortet 1-5 og stadigvæk har danskuddannelsesret er omfattet den nye lovgivning, hvor klippekortet bortfalder. S-kursister som er i gang med det 6. klip, og det stadig er aktivt efter 1. juli 2022, er også omfattet af den nye lovgivning. S-kursister som har opbrugt de 6 klip inden den 1. juli 2022 har derimod ikke længere ret til gratis danskuddannelse, selvom de stadig har danskuddannelsesret.

S-kursister med undtagelse af au pairs, skal inden start på undervisningen betale et depositum på 2.000 kroner. Sprogcentret administrerer depositummet. Depositummet tilbagebetales, når kursisten inden for den frist, der gælder for det modul, kursisten er henvist til, består modultesten eller den afsluttende prøve. En S-kursist, der ikke består modultesten eller den afsluttende prøve inden for de frister – eller blot ophører med danskuddannelse fx pga. udrejse af Danmark - fortaber sit depositum.

I skabelonen til henvisningsbrev er der med gult markeret de felter, som skal udfyldes for den enkelte henvisning. Det er selvfølgelig muligt at tilpasse skabelonen i forhold til lokale behov fx i forhold til det ønskede fremmøde på sprogcenteret, kontaktinformationer mv. Kommunen skal således tage stilling til, om den ønsker at vælge den tekst, hvor borgeren henvender sig direkte til sprogcenteret eller den tekst, hvor borgeren skal henvende sig til kommunen.

Det forudsættes, at kommunen fortsat sender en henvisning til sprogcenteret ved anvendelse af henvisningsblanketten IN722 (eller tilsvarende). På blanketten anføres første henvisningsdato, som vil skulle svare til henvisningsdatoen på henvisningsbrevet til udlændingen.